b"\n_START_ARTICLE_\nIda (pel\xc2\xb7l\xc3\xadcula)\n_START_SECTION_\nArgument\n_START_PARAGRAPH_\nAnna, una jove nov\xc3\xadcia que ha passat tota la seva vida en un orfenat, s'est\xc3\xa0 preparant per assumir els vots can\xc3\xb2nics que la convertiran en monja. Abans, per\xc3\xb2, la Mare Superior de l'orfenat, li ordena de visitar a la seva tia Wanda, la seva darrera parenta viva._NEWLINE_Wanda havia estat una militant comunista que despr\xc3\xa9s de la Segona Guerra Mundial va fer-se jutge, guanyant-se el sobrenom de Wanda la Roja per la seva intransig\xc3\xa8ncia, abans de decaure en una fumadora i alcoh\xc3\xb2lica amb una vida sexual promiscua._NEWLINE_La visita d'Anna confronta de cop Wanda amb el seu passat, la qual revela a la seva neboda que el seu verdader nom no \xc3\xa9s Anna sin\xc3\xb3 Ida Lebenstein, de proced\xc3\xa8ncia jueva i \xc3\xbanica supervivent de l'holocaust de la fam\xc3\xadlia._NEWLINE_Juntes, Anna i Wanda emprenen un viatge a trav\xc3\xa9s de Pol\xc3\xb2nia a la recerca de la tomba dels seus pares. El viatge culmina amb la trobada de l'assass\xc3\xad dels pares d'Ida i del fill de Wanda, que els hi mostra el lloc on s\xc3\xb3n enterrades les restes mortals dels seus parents._NEWLINE_El traum\xc3\xa0tic viatge canvia molt les dues parentes. Anna, que durant el viatge s'ha topat amb persones molt diverses i ha entrat per primer cop en contacte amb la realitat del m\xc3\xb3n exterior, ja no pot assumir els vots quan retorna al convent. Tampoc Wanda \xc3\xa9s capa\xc3\xa7 de retornar a la seva vida despr\xc3\xa9s de la dura experi\xc3\xa8ncia del viatge i s'acaba su\xc3\xafcidant._NEWLINE_A l'enterrament de la seva tia, Ida es retroba amb Lis, un saxofonista que havia conegut durant el viatge per Pol\xc3\xb2nia. Ambd\xc3\xb3s acaben dormint junts despr\xc3\xa9s d'haver compartit una nit de gran disbauxa. Anna, tanmateix, refusa la proposici\xc3\xb3 de noces que li fa Lis i l'endem\xc3\xa0 al mat\xc3\xad marxa sense acomiadar-se per retornar al convent i assumir els vots."